text: [{"text_idx": "#000001", "text": "Seinastu ti\u0301\u00f0indiHagt\u00f8lSjo\u0301vinnu KTGr\u00f8n orkaSt\u00f8rv i\u0301 vinnuniSamr\u00f8\u00f0ur og kjakSjo\u0301nbondTi\u0301\u00f0indabr\u00e6vU\u0301tbu\u0301gvingar og skei\u00f0ProfilarBl\u00f8\u00f0 og lesna\u00f0urNevndarfra\u0301sagnirA\u0301rsfra\u0301grei\u00f0ingarHavnirMeiningarLimir i\u0301 BFIBFI a\u0301 Instagram"}, {"text_idx": "#000002", "text": "Samr\u00f8\u00f0urVideoSjo\u0301vinnu KTMeiningarHagt\u00f8lGr\u00f8n orkaProfilarA\u0301rsfra\u0301grei\u00f0ingarNevndarfra\u0301grei\u00f0ingarHavnirBl\u00f8\u00f0 og lesna\u00f0ur"}, {"text_idx": "#000005", "text": "Framl\u00f8ga i\u0301 L\u00f8ksh\u00f8ll mikukv\u00f8ldi\u00f0, har Fo\u0301lkaflokkurin skipa\u00f0i fyri fundi undir heitinum \"Vinnu- og fullveldispolitikkur.\""}, {"text_idx": "#000006", "text": "\u201cMenniskjan doyr, um tu\u0301 tekur brey\u00f0i\u00f0 fra\u0301 henni, men uttan dreymar fa\u0301nar hon burtur.\u201d Solei\u00f0is tekur Jo\u0301n Kalman Stefa\u0301nsson til i\u0301 bo\u0301kini \u201cHarmur einglanna.\u201d Kom at hugsa um hesi or\u00f0ini, ta\u0301i\u00f0 eg sa\u0301 heiti\u00f0 fyri hendan fundin: Vinnu- & fullveldispolitikkur."}, {"text_idx": "#000007", "text": "Jens Pauli Heinesen skriva\u00f0i einafer\u00f0 ein sjo\u0301nleik undir heitinum: Hv\u00f8nn stakkin skal eg fara i\u0301, pa\u0301pi? Um Anniku i\u0301 Di\u0301mun. Heiti\u00f0 fyri hendan fundin gav m\u00e6r somiki\u00f0 av h\u00f8vu\u00f0bry\u0301ggi, at eg fo\u0301r at ivast i\u0301 hv\u00f8nn stakkin eg skuldi fara i\u0301 til h\u00f8vi\u00f0. Tann perso\u0301nliga sum ivaleysur loysingarma\u00f0ur, tann politiska sum fyrrverandi umbo\u00f0 fyri ein flokk a\u0301 fleiri mo\u0301tum ella leiklutin sum borgarstjo\u0301ri umbo\u00f0andi ein borgaralista, sum absolutt onki hevur vi\u00f0 nakran politiskan flokk i\u0301 F\u00f8royum at gera - yvirh\u00f8vur?"}, {"text_idx": "#000012", "text": "Strategiskt ver\u00f0ur hetta berandi undir \u00f8llum \u00f8\u00f0rum samfelagsma\u0301lum. Vinnu, infrastrukturi, handli millum lond o.s.fr. Ta\u00f0 r\u00e6\u00f0ur fyrst av \u00f8llum um at ra\u0301\u00f0a s\u00e6r sja\u0301lvum, at taka a\u0301byrgdina av s\u00e6r sja\u0301lvum og u\u0301t fra\u0301 hesi meginfyritreyt at leggja allan annan politikk til r\u00e6ttis, solei\u00f0is, at vit fa\u0301a eitt v\u00e6lfer\u00f0arsamfelag fyri \u00f8ll. I\u0301t\u00f8kiliga fyri \u00f8ll \u2013 eisini tey sum ikki komu fullborin inn i\u0301 hendan heimin. Alternativi\u00f0 er alkent, danskt heimasty\u0301ri i\u0301 tri\u0301fjer\u00f0ings\u00f8ld, vi\u00f0 skerdum man\u00f8vrum\u00f8guleikum, a\u0301byrgdarleysum politikarum, sum lata kreppurnar stjo\u0301rna landinum, og bert hava s\u00e6r eitt fyri eyga at sita flo\u0301gvir og hugsjo\u0301narleysir, sum l\u00f8nartr\u00e6lir, vi\u00f0 hinar donsku heimasty\u0301risradiatorarnar a\u0301 Vaglinum og u\u0301ti a\u0301 Tinganesi. Halda vit fast um hesa ko\u0301sina, so sty\u0301ra vit lu\u0301kst inn i\u0301 ta n\u00e6stu kreppuna, ta\u00f0 svitast ikki, n\u00e6r i\u00f0 hon so kemur. Um 3, 5 ella um 10 a\u0301r. Konturarnir si\u0301ggjast longu i\u0301 havsbru\u0301nni. Fa\u0301ur tosa\u00f0i um kreppu i\u0301 80 \u0301a\u0301runum - La Belle E\u0301poque \u2013 fyrrenn alt skr\u00e6\u00f0na\u00f0i fyri 31 a\u0301rum si\u0301\u00f0an, og vit gj\u00f8rdust a\u0301sko\u00f0arar til heimsins st\u00f8rstu fi\u0301ggjar- og bu\u0301skaparligu kreppu \u2013 lutfalsliga eftir fo\u0301lkatali."}, {"text_idx": "#000018", "text": "Ein dani, bu\u0301sitandi i\u0301 bygdini, spurdi sum tann fyrsti: \u201cHvor meget skal man regne med at fa\u030a i dividende, hvis man investerer i\u0301 projektet?\u201d Bo\u0301lkalei\u00f0arin fyri sto\u0301ru verk\u00e6tlan bygdarinnar var sjo\u0301nliga o\u0301ro\u0301gva\u00f0ur av spurninginum, geislin millum h\u00f8vd og kropp syftist sum eitt sliti\u00f0 gardanli\u00f0, hann hev\u00f0i ikki hoyrt or\u00f0i\u00f0 dividende a\u0301\u00f0ur, og til endans kom ra\u0301\u00f0gevin honum til hja\u0301lpar, ju\u0301, hetta snu\u0301\u00f0i seg um at fa\u0301a naka\u00f0 burturu\u0301r afturfyri at seta pening i\u0301 eina fyrit\u00f8ku. Vinningsby\u0301ti. I\u0301 grundini var ta\u00f0 eisini li\u0301kamiki\u00f0, spurningur og svar, vinnukultururin var um ta\u00f0 mundi\u00f0 solei\u00f0is samanskru\u0301va\u00f0ur, at ta\u00f0 mesta av vinnuni crawla\u00f0i ni\u00f0ri i\u0301 landskassanum, - tann kimiligasti kundi su\u0301gva sum mest i\u0301 seg i\u0301 fo\u0301lksins kassa. Minnist at vit einafer\u00f0, seinast i\u0301 sjeytia\u0301runum, landa\u00f0u kongafisk a\u0301 Bacalao, avrei\u00f0ingarpri\u0301surin var 27 oyru fyri kilo og avrokningarpri\u0301surin var 2 kro\u0301nur og 68 oyru fyri kilo. Landskassin borga\u00f0i fyri munin, og um somu ti\u0301\u00f0 avreiddu i\u0301slendingar kongafisk ni\u00f0ri i\u0301 Cuxhaven fyri 10 kro\u0301nur kilo. 6. oktober i\u0301 1992 gj\u00f8rdu danir statskvett \u2013 ella eitt heimasty\u0301riskvett \u2013 umvegis peningastovnarnar. Politiska skipanin var\u00f0 sett undir umsiting og umsjo\u0301n av d\u00f8num, teimum, sum enn eiga skeyti\u00f0 til matrikkulin F\u00f8royar. Vit fo\u0301ru a\u0301 heysin undir fullum seglum \u2013 vi\u00f0 fullum blokki og vitleysari la\u0301nt\u00f8ku. Avlei\u00f0ingarnar vo\u0301ru na\u0301\u00f0ileysar. Restin er s\u00f8ga."}, {"text_idx": "#000021", "text": "I\u0301 politiskt a\u0301settum l\u00f8narlyfti ver\u00f0a samra\u0301\u00f0ingar a\u0301 arbei\u00f0smarkna\u00f0inum suspendera\u00f0ar, arbei\u00f0sti\u0301\u00f0in sett ni\u00f0ur til 37 ti\u0301mar og \u00e6tlanin er sogar at veita skattal\u00e6ttar. Innt\u00f8kur ver\u00f0a skerdar vi\u00f0 sanktio\u0301num mo\u0301ti einum kri\u0301gsf\u00f8randi landi, ta\u00f0 er til at skilja, men hvi\u0301 eitt danskt heimasty\u0301ri skal standa ovast a\u0301 sigursskamlinum i\u0301 so ma\u0301ta er kanska verri at skilja. St\u00f8rsti bu\u0301skapurin i\u0301 Europu, Ty\u0301skland, minka\u00f0i um u\u0301tflutningin til Ruslands vi\u00f0 47% fyrsta a\u0301rsfjo\u0301r\u00f0ingin i\u0301 a\u0301r i\u0301 mun til sama ti\u0301\u00f0arskei\u00f0 i\u0301 fj\u00f8r. I\u0301 hesum somu ti\u0301\u00f0arskei\u00f0um, fra\u0301 a\u0301ri til a\u0301r, vaks u\u0301tflutningurin hja\u0301 ty\u0301skarum, fra\u0301 2022 til 2023, til Kirgisia vi\u00f0 949%, til Georgia vi\u00f0 92%, til Kasakstan vi\u00f0 136%, til Armenia vi\u00f0 172% og til Tadsjikistan vi\u00f0 154%. Hetta visti ti\u0301\u00f0indastovan Reuters at siga fra\u0301 ty\u0301ska hagtalsstovninum um dagarnar, og ongin ivast i\u0301 hvar i\u00f0 hendan v\u00f8ran endar, at hon fer um m\u00f8rkini til sto\u0301ra grannan, ta\u0301i\u00f0 Armenia, Belarus, Kasakstan og Kirgisia eru i\u0301 tollsamgongu saman vi\u00f0 Ruslandi. Kapitalur og vinna snu\u0301gva s\u00e6r skjo\u0301tari enn politiskar skipanir. Ta\u00f0 n\u00e6sta ver\u00f0ur helst, at landssty\u0301ri\u00f0 ste\u00f0gar \u00f8llum u\u0301tflutningi til Ruslands og at fiskivei\u00f0isamstarvi\u00f0 ver\u00f0ur sliti\u00f0 i\u0301 heyst. Lagnurnar speisemi er ta\u00f0 eisini, at sanktio\u0301nstry\u0301sti\u00f0 a\u0301 landssty\u0301ri\u00f0 bert kemur u\u0301r Danmark, umframt fra\u0301 f\u00f8roysku fo\u0301lkatingsumbo\u00f0anini, me\u00f0an eitt nu\u0301 danskar fyrit\u00f8kur, sum Espersen og Kangamiut, innflyta russiskan fisk i\u0301 sto\u0301rum milliarda sti\u0301li til virkingar og vi\u0301\u00f0ari s\u00f8lu, og undanf\u00f8rsla teirra er, sum vera man, at tey reka ikki politikk men handil."}, {"text_idx": "#000023", "text": "L\u00f8gma\u00f0ur er stjo\u0301ri fyri landsins no\u0301gv st\u00f8rstu fyrit\u00f8ku, og saman vi\u00f0 8 undirstjo\u0301rum stjo\u0301rnar hann almenna sektorinum. Man nakar nakranti\u0301\u00f0 hava hugsa\u00f0 tankan, at hendan fyrit\u00f8kan kann effektiviserast? Ella situr man bara sum a\u0301sko\u00f0ari og rekur kenslupolitikk a\u0301 la Facebook og \u00f8\u00f0rum sosialum mi\u00f0lum heldur enn realpolitikk, nu\u0301 u\u0301trei\u00f0slur landskassans fara tvi\u0301sporandi fra\u0301 innt\u00f8kunum, sum man tilvita\u00f0 \u00e6tlar at minka um? Ta\u00f0 skal annar lu\u0301tur til, um \u00e6tlanin er at fi\u0301ggja eina republikk. Ta\u00f0 fyrsta sum ma\u0301 gerast er at seta ein rationaliseringsekspert inn a\u0301 almennu r\u00f8kurnar, kontu fyri kontu, starv fyri starv, stovn fyri stovn, til tess at skarva burturav o\u0301ney\u00f0uga sku\u0301minum, sum ein skikka\u00f0ur ty\u0301skur ella japanskur \u00f8konomur hev\u00f0i minka\u00f0 um vi\u00f0 einari milliard kro\u0301num eftir einari l\u00f8tu. Endama\u0301li\u00f0 er at fa\u0301a balansarnar uppa\u0301 pla\u0301ss aftur i\u0301 samfelagnum. Eisini millum samfelagsrakstur og vinnu."}, {"text_idx": "#000026", "text": "I\u0301 mi\u0301num h\u00f8vdi er fullveldisma\u0301li\u00f0 ikki eitt partapolitiskt ma\u0301l, sum fer at vera loyst a\u0301 F\u00f8roya l\u00f8gtingi, sum ikki er anna\u00f0 enn hu\u0301sav\u00f8r\u00f0urin hja\u0301 donsku maktini i\u0301 F\u00f8royum. Havi eina vo\u0301n um at fo\u0301lki\u00f0 einafer\u00f0 fer at taka seg saman, og ikki fyrrenn ta\u0301 f\u00e6st a\u0301byrgd inn i\u0301 skipanina solei\u00f0is, at tjo\u0301\u00f0in kann stjo\u0301rnast eftir neyvt givnum fyritreytum."}]